Օլգա Բուդինա

Օլգա Ալեքսանդրովնա Բուդինա (ռուս.՝ Ольга Александровна Будина, փետրվարի 22, 1975(1975-02-22), Մոսկվա, ԽՍՀՄ), կինոյի և թատրոնի ռուս դերասանուհի, ռոմանսների կատարող, Ռուսաստանի Դաշնության պետական մրցանակի դափնեկիր (2001)։


== Կենսագրություն ==
Օլգա Բուդինան ծնվել է 1975 թվականի փետրվարի 22-ին Մոսկվայի մարզի Օդինցովո քաղաքում։
Սովորել է հումանիտար լիցեյում՝ պատմագրական դասարանում. սովորելու տարիներին ակտիվորեն զբաղվել է հասարակական աշխատանքով։ Զուգահեռաբար սովորել է երաժշտական դպրոցում՝ ակորդեոնի դասարանում, նվագել է դաշնամուր։ Օլգա Բուդինային բազմիցս հանձնարարվել է դպրոցական միջոցառումների կազմակերպումն ու ներկայացումների բեմադրություններ։ Լիցեյում կազկամերպել է թատրոն, որտեղ բեմադրել է «Արքայադուստրը սիսեռահատիկի վրա» մյուզիքլը։ Կարել է հագուստ։ Եղել է դպրոցական երգչախմբի ու նվագախմբի մեներգչուհի։ Դպրոցական դիսկոտեկներում ելույթ է ունեցել սիրողական վոկալ-գործիքային անսամբլի կազմում՝ հանդես գալով որպես մեներգչուհի։
Իններորդ դասարանն ավարտելուց հետո փորձել է ընդունվել Գնեսինների անվան պետական երաժշտական ուսումնարան, սակայն չի կարողացել և վերադարձել է դպրոց՝ ավարտելու միջնակարգ կրթությունը։
Բարձր դասարաններում սովորելուն զուգահեռ Օլգա Բուդինան սովորել է Մոսկվայի պետական համալսարանին կից Պատանի բանասերների դպրոցում, որն ավարտելիս ստացել է երրորդ կատեգորիայի էքսկուրսավարի որակավորում և էքսկուրսիաներ է անցկացրել պուշկինյան Զախարովո գյուղում, որ տեղակայված է Օդինցովո քաղաքից ոչ հեռու։ Իր ուժերն է փորձել որպես ուսուցիչ։
Դպրոցն ավարտելուց մեկ տարի անց Օլգան Բուդինան որոշում է նորից դիմել Գնեսինների անվան պետական երաժշտական ուսումնարան, սակայն փաստաթղթերը հանձնելու ժամանակ նա փոխում է իր որոշումն ու դիմում Շուկինի անվան թատերական բարձրագույն ուսումնարան։ Ընդունելության քննության ժամանակ ստանալով ամենաբարձր միավորը՝ Օլգա Բուդինան ընդունվում է թատերական ինստիտուտ։ Քննական հանձնաժողովի ղեկավարն էր Վլադիմիր Էտուշը։
Շուկինի ուսումնարանում սովորելու տարիներին Օլգա Բուդինայի գեղարվեստական ղեկավարն էր Մարինա Պանտելեևան։ Առաջին կուրսում նա դժվարություններ ուներ սովորելու հետ կապված, և նույնիսկ դրվել է ուսումնարանից նրա հեռացման հարցը, սակայն Բուդինան կարողացել է բարձրացնել առաջադիմությունն ու երկրորդ կուրսում դերասանական վարպետությունից ստանալ ամենաբարձր գնահատականը։
Երկրորդ կուրսում սովորելու տարիներին Օլգա Բուդինան «Մոսֆիլմի» կողմից հրավեր է ստացել նկարահանվելու «Խաղում ենք «Փոքրիկ իշխանը» (ռուս.՝ «Играем „Маленького принца“») կարճամետրաժ ֆիլմում, սակայն այդ կինոնկարն այդպես էլ էկրան չի բարձրացել։
Զբաղված լինելով «Ռոմանովներ։ Թագակիր ընտանիքը» (ռուս.՝ «Романовы. Венценосная семья») ֆիլմի նկարահանման աշխատանքներով՝ Օլգա Բուդինան չկարողացավ մասնակցել Մոսկվայի թատրոնների լսումներին և Շուկինի ուսումնարանն ավարտելուց հետո՝ 1997 թվականին, չկարողացավ ընդունվել դրանցից ոչ մեկը։ Էպիզոդիկ դերեր է կատարել ֆիլմերում, նկարահանվել է հեռուստասերիալներում՝ «Հասարակ ճշմարտություններ» (ռուս.՝ «Простые истины»), «Դ.Դ.Դ. Դետեկտիվ Դուբրովսկու գործը» (ռուս.՝ «Д.Д.Д. Досье детектива Дубровского»), «Չեկ», «Մահվան դիրեկտորիա», «Не послать ли нам… гонца?» և այլն, ինչպես նաև մասնակցել է «Бис» հումորային հեռուստահաղորդմանը։

2000 թվականին Օլգա Բուդինան նկարահանվեց Ալեքսանդր Միտտայի «Սահման։ Տայգայական սիրավեպ» (ռուս.՝ «Граница. Таёжный роман») ֆիլմում, որը նրան մեծ ճանաչում բերեց Ռուսաստանում։ Ֆիլմի պրեմիերան կայացել է նույն թվականին՝ XXII Մոսկովյան կինոփառատոնի շրջանակներում, իսկ 2002 թվականին ֆիլմն արժանացել է Ռուսաստանի Դաշնության պետական մրցանակի։ Այդ հաջողությունից հետո Օլգա Բուդինան հրավիրվել է նկարահանվելու բազմաթիվ նոր ֆիլմերում։ Դրանցից են Ֆեոդոր Դոստոևսկու «Ապուշը» վեպի էկրանավորումը (2003), որում նկարահանվել է ռուս ամենահայտնի դերասանների մի խումբ, «Բայազետ» (2003) ֆիլմը ըստ Վալենտին Պիկուլի վեպի, ինչպես նաև «Մոսկովյան սագա» (2004) բազմասերիանոց ֆիլմը, որ նկարահանվել է Վասիլի Ակսյոնովի ստեղծագործության հիման վրա։
2012 թվականի սեպտեմբերի 24-ից մինչև 2014 թվականի օգոստոսի 29-ը Օլգա Բուդինան վարել է «Ռոսիա-1» հեռուստաալիքի «Ամենագլխավորի մասին» (ռուս.՝ «О самом главном») հաղորդումը։
2007 թվականին լույս է տեսել «Օլգա Բուդինայի օրագիրը։ Խոսող հղիություն» (ռուս.՝ «Дневник Ольги Будиной. Говорящая беременность») գիրքը։


=== Բարեգործություն ===
Օլգա Բուդինան տարիներ շարունակ հովանավորում է Յարոսլավլի մարզի Ուգլիչսկի շրջանի Ուգլիչ քաղաքի մանկատունը, իսկ 2011 թվականին դերասանուհու բարեգործական հիմնադրամը երկու միլիոն դոլար է հատկացրել շենքի վերանորոգման համար, սակայն արդյունքում պարզվել է, որ գումարը չի ծառայել իր նպատակին։ 2012 թվականի դեկտեմբերի 27-ին «Ռոսիա-1» հեռուստաալիքի «Ուղիղ եթեր» հաղորդման ժամանակ Օլգա Բուդինան ելույթ է ունեցել այդ կազմակերպությունում տիրող ահավոր պայմանների ու կաշառակերության մասին։ Այդ դեպքն արժանացել է ՌԴ Քննչական կոմիտեի ուշադրությանը, և հաջորդ տարվա հունվարին մանկատան տնօրինության դեմ հարուցվել է քրեական գործ։ Չնայած դրան՝ փետրվարի 1-ին դատախազությունը, որ ստուգում էր անցկացրել, հերքեց դերասանուհու խոսքերը։ Նույն թվականի մայիսի 30-ին գործը հանձնվել է դատարան։


=== Անձնական կյանք ===
2004 թվականին Օլգա Բուդինան ամուսնացել է գործարար Ալեքսանդր Նաումովի հետ, ով տարիքով բավական մեծ էր դերասանուհուց։ 2006 թվականին նրանք ամուսնալուծվել են։ Օլգա Բուդինան միայնակ է մեծացնում որդուն՝ Նաումին (ծնվել է 2004 թվականին)։


== Ճանաչում և մրցանակներ ==
Ռուսաստանի Դաշնության պետական մրցանակ գրականության և արվեստի բնագավառում (2001),
Տարվա լավագույն դերասանուհի («Առաջին ալիք», 2002),
Եղել է Մոսկվայի XXV միջազգային կինոփառատոնի Մեծ ժյուրիի անդամ՝ դառնալով ժյուրիի ամենաերիտասարդ անդամը փառատոնի ողջ պատմության ընթացքում (2003),
Միխայիլ Լոմոնոսովի և «Ազգի փառք» շքանշանների ասպետ,
«Ռուսաստանի լեգենդ» մրցանակի դափնեկիր,
Կինեմատոգրաֆիական արվեստի և գիտությունների ազգային ակադեմիայի ակադեմիկոս,
Կինեմատոգրաֆիստների միության նախագահության անդամ,
Միջազգային մի շարք կինոփառատոնների մրցանակակիր և ռուսաստանցի միակ դերասանուհին, որի մասնակցությամբ ֆիլմերը երկու անգամ ներկայացվել են «Օսկարի»,
Դարձել է ռուս առաջին աստղը, որ համագործակցել է AVON-ի հետ (2007),
Ընդգրկվել է Ռուսաստանի ամենագեղեցիկ տասը կանանց ցանկում («Русский репортёр», 2008),
Օլգա Բուդինայի անվամբ է կոչվել Աղեղնավոր համաստեղության տասներորդ մեծության աստղերից մեկը։


== Ֆիլմագրություն ==


== Հեռուստատեսություն ==
2006 – Փառք աստծու, դու եկար (ռուս.՝ Слава Богу, ты пришёл!) – հյուր
2007 – Բարի առավոտ, Ռուսաստան (ռուս.՝ «Доброе утро, Россия!) – հաղորդավարուհի, РТР
2010 – Բարի երեկո, Ռուսաստան (ռուս.՝ «Добрый вечер, Москва!) – հաղորդավարուհի, «ТВ-Центр»
2010 – «Зiрка+Зiрка» – շոուի մասնակից, «1+1», «Украина»
2012-2014 – Ամենագլխավորի մասին (ռուս.՝ О самом главном) – հաղորդավարուհի, «Ռոսիա-1»


== Դերերը թատրոնում ==
2011 - Անտոն Չեխով, «Ընտանեկան երջանկության բաղադրատոմս» («Գալակտիկա» թատրոն, ռեժիսորներ՝ Ն. Սկորիկ, Ա. Գորդիենկո, Արտյոմ Բիբիլյուրով)


== Ծանոթագրություններ ==


== Արտաքին հղումներ ==
Օլգա Բուդինա Internet Movie Database կայքում
Օլգա Բուդինան Archived 2015-07-12 at the Wayback Machine. Russiancinema կայքում (ռուս.)